Som politiker risikerer man at blive udsat for lidt af hvert. Det kan folketingsmedlem Zenia Stampe fra Radikale Venstre skrive under på. Hun har flere gange modtaget trusler på blandt andet Facebook, og nu har hun fået nok.

På sin Facebookvæg delte hun fredag et billede af sig selv, som en ven havde fundet på Facebooksiden 'Det nationale Danmarks gruppe'. Under billedet stod der:

»Skal denne kvinde udvises af Danmark? Ja = Del og Like.«

Billedet var blevet delt mere end 250 gange og i kommentarfeltet vrimlede det med voldsomme trusler.

»Hun skal på den lukkede afdeling på ubestemt tid mindst 50 år,« skriver en Facebookbruger

»Hun skal udvises til saudiarabiske broderskab og på genopdragelse til at tjene den muslimske mand, og det gøre ikke noget, at de benytter sten og pisk,« lyder det fra en anden.

»Hun skal bare aflives,« skriver en tredje.

Se Facebookopslaget fra gruppen 'Det nationale Danmarks gruppe' her. Artiklen fortsætter under billedet.

Dagens spørgsmål: Posted by Det Nationale Danmarks Gruppe on Wednesday, March 2, 2016





Billedet og kommentarerne fik Zenia Stampe til at reagere med et langt opslag på sin egen Facebookvæg, for selvom hun skriver, at hun normalt formår at ryste den slags trusler af sig, ramte det denne gang særligt hårdt.

Det gjorde det, især fordi debatten om Grimhøj-moskéen i den seneste uge har præget mediebilledet. Zenia Stampe undrer sig nemlig over, hvorfor den sag har fået så meget opmærksomhed, når trusler og ekstreme udmeldinger fra kristne danskere eller ateister ikke bliver behandlet med samme seriøsitet.

»Dobbeltmoralen blinker i neon,« siger Zenia Stampe som svar på, hvorfor hun valgte at poste opslaget, hvori hun blandt andet skriver:

»Når en muslimsk imam udtrykker sig rabiat på skjult kamera, så er det HELE islam, der har et problem, og alle politikere står i kø foran mikrofonen med fordømmelser, anti-radikaliseringspolitikker, terror-pakker, exit-programmer og begrænsninger af grundlæggende frihedsrettigheder«

»Men når kristne eller ateistiske danskere fantaserer om at slå en kvindelig politiker ihjel, så er reaktionen ligegyldighed og tavshed. For hun kan jo bare lade være med at stikke næsen så langt frem. Og dem, der skriver sådan, mener det jo nok ikke alvorligt. Og politiet har i hvert fald ikke ressourcer til at efterforske den slags sager.«

Zenia Stampe understreger, at hun ikke er ude efter medlidenhed. Derimod søger hun retfærdighed, proportionalitet og ens standarder.

»Sagen om Grimhøj-moskéen bliver taget meget alvorligt, og det er helt bestemt på sin plads. Men jeg savner, at man ser med samme alvor på vores egne, når de ytrer sig ekstremistisk. Hvis vi ønsker, at vores muslimske medborgere skal være vores allierede i kampen mod ekstremisme, er vi nødt til at vise, at vi griber ind over for ekstreme udtalelser og trusler - uanset hvem der fremsætter dem,« forklarer hun.



Læs hele Facebookopslaget her: